IOK spog met nuwe hoofkwartier | Netwerk24
IOK spog met nuwe hoofkwartier
23 Junie 2019 17:30
Die Internasionale Olimpiese Komitee (IOK) het Sondag op die 125ste herdenking van dié sportorganisasie sy splinternuwe hoofkwartier in Lausanne, Switserland, ingewy.
Die glasstruktuur. Foto: AP
Die moderne struktuur van glas en staal is opgerig op die plek van die ou hoofkwartier op die oewer van die Gèneve-meer. Op die dak is sonkragpanele.
Die koste van die gebou was sowat 130 miljoen euro (sowat $147,76 miljoen).
Gaste staan Sondag voor die nuwe moderne gebou van die Internasionale Olimpiese Komitee in Lausanne, Switserland. Foto: Reuters
Al 500 werknemers van die IOK sal nou onder een dak werk, pleks van op verskillende plekke in Lausanne soos voorheen.
"Op hierdie dag het Pierre de Coubertin die IOK op die been gebring en die Olimpiese Spele laat herleef," sê Thomas Bach, IOK-president.
"Hy het dit gesien as 'n manier om vrede tussen mense en lande te bewerkstellig.
Verteenwoordigers van 206 nasionale Olimpiese komitees het die verrigtinge bygewoon.
"Die Olimpiese Huis is 'n weerspieëling van ons sending en ons waardes."
Thomas Bach, die IOk-president, lewer sy toespraak. Foto: AP
Volgens die IOK is die nuwe gebou deur die Deense argitekte 3XN ontwerp en is dit die deur die vorm van 'n duif geïnspireer met 'n groot, sentrale trapreling gemaak van vyf ringe.
Die IOK sal ná Sondag se feestelikhede Maandag weer op hul pos wees. Altesaam 100 IOK-lede moet dan die gasheer vir 2026 se Olimpiese Winterspele aanwys. Milaan in Italië en Stockholm in Swede is die twee kandidate.
'n Standbeeld van baron Pierre de Coubertin staan in die voorportaal. Foto: Reuters
Giuseppe Conte, die Italiaanse premier, en sy Sweedse eweknie, Stefan Löfven, sal dit albei bywoon.
Die Switserse stad Sion, Sapporo in Japan, Oostenryk se Graz en die 1988-gasheer, Calgary, Kanada, het ná hul aanvanklike belangstelling kop uitgetrek weens die koste daarvan.